text: [{"text_idx": "#000001", "text": "Fundur vid umhv\u00f8rvisfelagskapirnar i\u0301 Nor\u00f0anlondum"}, {"text_idx": "#000002", "text": "Felags nor\u00f0urlendski fundurin ver\u00f0ur hildin a\u0301 hv\u00f8rjum a\u0301ri, og endama\u0301li\u00f0 er at fremja nor\u00f0urlendska samstarvi\u00f0 a\u0301 umhv\u00f8rvis\u00f8kinum."}, {"text_idx": "#000003", "text": "A\u0301 fundinum lutto\u0301ku umbo\u00f0 fyri norska Naturvernforbundet, Danmarks Naturfredningsforening, Naturskyddsfo\u0308reningen i\u0301 Sv\u00f8ri\u0301ki, Landvernd i\u0301 I\u0301slandi, Suomen Luonnonsuojeluliitto i\u0301 Finlandi, og tvey umbo\u00f0 fyri FNU, F\u00f8roya Na\u0301ttu\u0301ru- og Umhv\u00f8rvisfelag. Fundurin i\u0301 a\u0301r var i\u0301 Lofoten, og ein ors\u00f8kin at leggja fundin har var, at umhv\u00f8rvisfelagsskapir og onnur i\u0301 fleiri a\u0301r hava stri\u0301\u00f0st fyri at halda oljuvinnuni burtur u\u0301r hesum \u00f8kinum. Lofoten er gy\u0301tingar\u00f8ki\u00f0 hja\u0301 toskastovninum i\u0301 Barentshavi og hevur ti\u0301 alsto\u0301ran ty\u0301dning fyri li\u0301vfr\u00f8\u00f0iligu framlei\u00f0sluna. Toskastovnurin i\u0301 Barentshavi hevur sja\u0301lvsagt sto\u0301ran fiskivinnuligan ty\u0301dning, men eisini fyri heimin er ta\u00f0 av ty\u0301dningi, ti\u0301 mett ver\u00f0ur, at hv\u00f8nn dag brey\u00f0f\u00f8\u00f0ir hetta \u00f8ki\u00f0 eina millio\u0301n menniskju vi\u00f0 eini go\u0301\u00f0ari fiskama\u0301lti\u0301\u00f0."}, {"text_idx": "#000004", "text": "Fundurin byrja\u00f0i sunnudagin hin 6. september umbor\u00f0 a\u0301 ferjuni Trollsund, sum silgdi okkum u\u0301r Bod\u00f8 til Stamsund. Lagt var fyri vi\u00f0 fyrilestri um klimabroytingar og trygd i\u0301 arktiska \u00f8kinum. Fyrilestrarhaldari var Grete K. Hovelsrud (Nordland Research Institute), sum hevur veri\u00f0 vi\u00f0 at skriva partin um trygd (Human Security, chapter 12) i\u0301 fra\u0301grei\u00f0ingini fra\u0301 IPCC, sum kom u\u0301t i\u0301 2014."}, {"text_idx": "#000005", "text": "I\u0301 Stamsundi vo\u0301ru framl\u00f8gur fra\u0301 luttakandi felagsskapunum a\u0301 skra\u0301nni. Her var serligur dentur lagdur a\u0301 at tosa um, hvussu umhv\u00f8rvisarbei\u00f0i\u00f0 er skipa\u00f0 i\u0301 teimum ymsu felagsskapunum. I\u0301 stuttum kann sigast, at endama\u0301li\u00f0 vi\u00f0 framl\u00f8gunum var at ly\u0301sa, hvussu umhv\u00f8rvis- og na\u0301ttu\u0301ruverndararbei\u00f0i kann skipast solei\u00f0is, at vit best r\u00f8kka ti\u0301 endama\u0301li, vit arbei\u00f0a fram i\u0301mo\u0301ti, nevniliga, at umhv\u00f8rvistrupulleikar ver\u00f0a loystir b\u00e6\u00f0i i\u0301 okkara heimlondum og i\u0301 alheimsh\u00f8pi. Ymisku felagsskapirnir greiddu eisini fra\u0301, hv\u00f8rjum ma\u0301lum tey arbei\u00f0a vi\u00f0 i\u0301 l\u00f8tuni, kampagnur og anna\u00f0, og hv\u00f8rjar framti\u0301\u00f0ar\u00e6tlanirnar eru. Hesar framl\u00f8gur vo\u0301ru sera gevandi og l\u00e6ruri\u0301kar, ikki minst fyri okkum u\u0301r F\u00f8royum, sum ikki hava eins dru\u0301gvar royndir vi\u00f0 sli\u0301kum arbei\u00f0i sum umbo\u00f0ini fyri hinar felagsskapirnar. Her blivu no\u0301gv go\u0301\u00f0 hugskot l\u00f8gd fram og gott, gevandi og si\u00f0iligt or\u00f0askifti um, hvussu umhv\u00f8rvisarbei\u00f0i best kann mennast, ey\u00f0kendi hendan dagin."}, {"text_idx": "#000007", "text": "A\u0300 myndini si\u0301ggjast umbo\u00f0 fyri umhv\u00f8rvisfelagsskapirnar, i\u00f0 vo\u0301ru samla\u00f0i i\u0301 Noregi. Myndin var\u00f0 tikin i\u0301 samband vi\u00f0 ein ti\u0301\u00f0indastubba, i\u00f0 var skriva\u00f0ur i\u0301 lokalu avi\u0301sini, Lofetenposten 10. September 2015.\nDagin eftir var eisini no\u0301gv a\u0301 skra\u0301nni. Um morgunin var skipa\u00f0 fyri u\u0301tfer\u00f0, har vit vitja\u00f0u ymisk st\u00f8\u00f0 av a\u0301huga; millum anna\u00f0 vitja\u00f0u vit eitt \u00f8ki, har no\u0301gvur flytifuglur fer\u00f0ast, og har fo\u0301lk a\u0301 sta\u00f0num ringmerkja fugl. Sli\u0301kar kanningar eru sera ty\u0301dningarmiklar fyri at halda eyga vi\u00f0, um flytingamynstrini hja\u0301 fugli broytast, og hv\u00f8rjar ors\u00f8kirnar eru. Eisini hittu vit Bj\u00f8rn Nielsen, fiskimann, sum greiddi fra\u0301, hvussu fiskimenn a\u0301 sta\u00f0num hava barst fyri at halda oljuvinnuni burtur u\u0301r Lofoten. Somulei\u00f0is greiddi hann fra\u0301 samstarvinum millum strandafiskimenn i\u0301 Nor\u00f0uratlantshavi, har eisini f\u00f8royingar hava veri\u00f0 vi\u00f0."}, {"text_idx": "#000008", "text": "Seinnapartin kom biskupurin i\u0301 Su\u00f0ur-Ha\u0301logalandi i\u0301 Noregi, Tor Berger J\u00f8rgensen, og greiddi fra\u0301 samstarvinum millum norsku kirkuna og umhv\u00f8rvisr\u00f8rsluna, sum hevur veri\u00f0 seinastu 20 a\u0301rini. Ikki er talan um skipa\u00f0 samstarv, men eins og vit si\u0301ggja no\u0301gva a\u00f0rasta\u00f0ni i\u0301 heiminum, ikki minst vi\u00f0 Frants Pa\u0301va, so hava ty\u0301\u00f0andi umbo\u00f0 fyri norsku kirkjuna fleiri fer\u00f0ir tiki\u00f0 lut i\u0301 almenna kjakinum, ta\u0301 i\u00f0 sto\u0301rma\u0301l hava veri\u00f0 a\u0301 skra\u0301nni. Tor Berger J\u00f8rgensen hevur millum anna\u00f0 u\u0301ttala\u00f0 seg saman vi\u00f0 formanninum i\u0301 norska Naturvernforbundet, Lars Halbrekken, um, at Noreg eigur at taka st\u00f8rri a\u0301byrgd av ve\u00f0urlagsbroytingunum og ikki bora eftir olju i\u0301 arktiska \u00f8kinum."}, {"text_idx": "#000010", "text": "At enda greiddi Geir J\u00f8rgensen, umbo\u00f0 fyri Naturvernforbundet i\u0301 Nor\u00f0urnoregi fra\u0301 um umhv\u00f8rvistrupulleikarnar, sum standast av \u00f8kta minuvirkseminum i\u0301 Noregi og eisini i\u0301 \u00f8llum arktiska \u00f8kinum. Av ti\u0301 at try\u0301sti\u00f0 a\u0301 hesi \u00f8kini er ovursto\u0301rt, er sto\u0301rur t\u00f8rvur a\u0301 samstarvi landanna millum, og vo\u0301nandi kann FNU eisini vera vi\u00f0 til at seta fokus a\u0301 hetta evni\u00f0 i\u0301 F\u00f8royum."}, {"text_idx": "#000011", "text": "Millum tey mongu umhv\u00f8rvisma\u0301l, sum vo\u0301ru vi\u00f0gj\u00f8rd hesar dagarnar, fylti ve\u00f0urlagsspurningurin og COP21 fundurin i\u0301 Pari\u0301s i\u0301 december sja\u0301lvsagt no\u0301gv. Ve\u00f0urlagsspurningurin er eitt ma\u0301l, sum savnar \u00f8ll onnur umhv\u00f8rvis- og na\u0301ttu\u0301ruverndarma\u0301l, men heimsins myndugleikar tykjast i\u0301 l\u00f8tuni ikki at vera f\u00f8rir fyri at gera naka\u00f0 munagott fyri at ta\u0301lma u\u0301tla\u0301ti\u00f0 av ve\u00f0urlagsgassum. Ein av sto\u0301ru avbjo\u0301\u00f0ingunum er ti\u0301 at fa\u0301a politisku skipanirnar at taka hesa a\u0301byrgd a\u0301 seg. A\u0301 fundinum var samtykt, at nor\u00f0urlendsku umhv\u00f8rvisfelagsskapirnir senda felagsa\u0301heitan til politisku skipanirnar i\u0301 nor\u00f0urlendsku londunum um at taka s\u00e6r um reiggj, og einst\u00f8ku felagsskapirnir koma harafturat vi\u00f0 hv\u00f8r si\u0301num i\u0301t\u00f8kiligum tilm\u00e6li, sum hv\u00f8rt land s\u00e6r eigur at gera."}, {"text_idx": "#000012", "text": "Samanumtiki\u00f0 ein sera gevandi og l\u00e6ruri\u0301kur fundur, og FNU vo\u0301nar skjo\u0301tt at kunna bjo\u0301\u00f0a nor\u00f0urlendsku umhv\u00f8rvisfelagskapunum hendavegin at vitja."}]